b'\n_START_ARTICLE_\nVelika nagrada Monaka 1933\n_START_SECTION_\nPred dirko\n_START_PARAGRAPH_\nDva tedna po dirki Mille Miglia in mesec dni po zadnji Grand Prix dirki za Veliko nagrado Tunisa, je potekala ena najpomembnej\xc5\xa1ih dirk sezone. Steza je potekala prav po ulicah v centru Monte Carla, zato je to bila ena najzanimivej\xc5\xa1ih in najatraktivnej\xc5\xa1ih stez. Najbolj\xc5\xa1i evropski dirka\xc4\x8di so se odzvali vabilu organizatorja za sodelovanje na dirki, ki si je tako hitro pridobila velik sloves. To leto je bil rezultat dirke \xc5\xa1e posebej nepredvidljiv, saj je imela ve\xc4\x8dina najbolj\xc5\xa1ih dirka\xc4\x8dev zelo izena\xc4\x8dene dirkalnike. Pravila se od lanskoletne dirke niso spremenila, \xc5\xa1e peti\xc4\x8d je dirka potekala v stotih krogih na 3,18 km stezi._NEWLINE_\xc5\xa0tartno-ciljna ravnina je bila na Boulevard Albert 1er, ki vodi v tesnem desnem ovinku mimo cerkve Sainte D\xc3\xa9vote do vzpona na Avenue Monte Carlo, kjer zavije levo in nato desno proti kazinoju. Temu sledi spust skozi dva ozka ovinka mimo \xc5\xbeelezni\xc5\xa1ke postaje do pristani\xc5\xa1\xc4\x8da, kjer je 800 m dolg rahel ovinek ob morju, nato \xc5\xa1e predor in \xc5\xa1ikana. Sledi levi ovinek Tabac, ki vodi do desne zanke in ponovno na Boulevard Albert 1er, kjer so bili tudi boksi. Zaradi desetih ostrej\xc5\xa1ih ovinkov na krog, je bila ta dirka prava preizku\xc5\xa1nja za zavore in menjalnik. Vsaka napaka dirka\xc4\x8da je bila kaznovana z odstopom, saj so bili le nekaj decimetrov od robnikov zidovi hi\xc5\xa1, drogovi, stene tunela ali celo morje. Vsi nevarnej\xc5\xa1i odseki steze so bili za\xc5\xa1\xc4\x8diteni z vre\xc4\x8dami peska._NEWLINE_Dirka ni bila le ena najbolj originalnih uli\xc4\x8dnih dirk, ampak je v svojem kratkem petletnem obstoju napredovala, kot nobena druga dirka v Evropi. Zato ni bilo nobeno presene\xc4\x8denje, ko je AIACR leto\xc5\xa1njo dirko prvi\xc4\x8d sprejel med najpresti\xc5\xbenej\xc5\xa1o osmerico menarodnih dirk Grandes \xc3\x89preuves. Dirko so prena\xc5\xa1ali na ve\xc4\x8d francoskih radijskih postajah\n_START_SECTION_\nPrijavljeni dirka\xc4\x8di\n_START_PARAGRAPH_\nPrvi\xc4\x8d letos so se na dirki spopadli vsi najbolj\xc5\xa1i dirka\xc4\x8di, povabljeni je bil dvajset dirka\xc4\x8dev iz petih dr\xc5\xbeav. Alfa Romeo se je konec sezone 1932 umaknila iz moto\xc5\xa1porta, njihovi zelo uspe\xc5\xa1ni dirkalniki Alfa Romeo P3 pa niso bili naprodaj. Za Scuderio Ferrari so na dirki nastopili biv\xc5\xa1i Alfini dirka\xc4\x8di Tazio Nuvolari, Baconin Borzacchini, Carlo Felice Trossi in Eugenio Siena z dirkalniki Alfa Romeo Monza, ki so jim pove\xc4\x8dali delovno prostornino motorja na 2,6 L. To je pove\xc4\x8dalo mo\xc4\x8d motorja iz 165 na 180 KM in dovoljevalo najvi\xc5\xa1jo hitrost 225 km/h. Meo Costantini, \xc5\xa1portni direktor tovarni\xc5\xa1kega mo\xc5\xa1tva Automobiles Ettore Bugatti, je za dirko dolo\xc4\x8dil preizku\xc5\xa1ene dirkalnike Bugatti T51, ki so imeli 2,3 L superkompresorki motor z osmimi cilindri, 180 KM in kon\xc4\x8dno hitrostjo 230 km/h, s katerimi so dirkali Achille Varzi, Ren\xc3\xa9 Dreyfus in William Grover-Williams. Tovarni\xc5\xa1ko mo\xc5\xa1tvo Officine Alfieri Maserati se dirke ni udele\xc5\xbeilo, so pa z dirkalniki Maserati kot privatniki nastopili Luigi Fagioli, Raymond Sommer in Goffredo Zehender._NEWLINE_Med zimo sta Louis Chiron in Rudolf Caracciola ustanovila lastno mo\xc5\xa1tvu Scuderia C/C (Chiron/Caracciola) in sta s svojima Monzama veljala za nevarna za vrh. Chironov dirkalnik je bil obarvan temno-modro z belimi horizontalnimi \xc4\x8drtami med tem, ko je bil Caracciolin dirkalnik bel z modrimi \xc4\x8drtami. V za\xc4\x8detku leta sta podpisala pogodbo za nakup dveh 2,3 L dirkalnikov Alfa Romeo Monza in enega v izvedbi \xc5\xa1portnega dirkalnika v Milanu. Na\xc4\x8drtovala sta nastop na vseh pomembnej\xc5\xa1ih dirkal za Veliko nagrado, pa tudi nekaj gorskih dirkah, kar je pomenilo za Caracciolo dirkanje z Bugattijem. Na\xc4\x8dtrovala sta tudi nastop na dirkah za 24 ur Le Mansa in 24 ur Spaja. Daimler-Benz jima je dal na razpolago velik dvotonski tovornjak za prevoz dirkalnikov, soproga Charly Caracciola pa je bila \xc5\xa1portna direktorica._NEWLINE_Henry Birkin je nastopil z zeleno obarvanim dirkalnikom Monza, ki ga je priskrbel Bernard Rubin. Birkin je dirkalnik prevzel v tovarni v Portellu in ga odpeljal v Monako. Na poti se je zapletel v nesre\xc4\x8do in njegovi mehaniki so popravljali dirkalnik tri dni, da je lahko \xc5\xa1tartal. Z dirkalnikoma Monza sta nastopila tudi francoska dirka\xc4\x8da Philippe \xc3\x89tancelin in Jean-Pierre Wimille. Privatni dirka\xc4\x8di z Bugattiji so bili Earl Howe, Beno\xc3\xaet Falchetto in Marcel Lehoux z dirkalnikom T51 ter L\xc3\xa1szl\xc3\xb3 Hartmann s 35B. \xc5\xa0vicarski dirka\xc4\x8d Hans Stuber je prijavo na dirko poslal prepozno, zato je organizatorji dirke niso sprejeli.\n_START_SECTION_\nProsti treningi\n_START_PARAGRAPH_\nProsti treningi so petekali v \xc4\x8detrtek, petek in soboto zlutraj med \xc5\xa1esto in sedmo uro, nato pa so ceste ponovno odprli za promet. Prvi\xc4\x8d v zgodovini dirk za Veliko nagrado so \xc5\xa1tartno vrsto dolo\xc4\x8dili glede na najbolj\xc5\xa1i \xc4\x8das posameznih dirka\xc4\x8dev na treningu, pred tem so mo\xc5\xa1tva z \xc5\xberebanjem dobila \xc5\xa1tartne polo\xc5\xbeaje, \xc5\xa1efi mo\xc5\xa1tev pa so jih razdelili med svoje dirka\xc4\x8de. Tak sistem je zagotavljal, da najbolj\xc5\xa1i dirka\xc4\x8di \xc5\xa1tartajo iz ospredja. Organizator dirke in legendarni francoski moto\xc5\xa1portni novinar Charles Faroux je vedel, da tak sistem uspe\xc5\xa1no \xc5\xbee nekaj let uporabljajo na ameri\xc5\xa1ki dirki Indianapolis 500, zato ga je predlagal pristojni zvezi ACM._NEWLINE_V \xc4\x8detrtek je dirkalo le enajst dirka\xc4\x8dev, od katerih so bili najhitrej\xc5\xa1i Chiron, Caracciola, Etancelin, Borzacchini in Varzi. Chiron in Caracciola sta postavila \xc4\x8das 2:03, \xc3\x89tancelin 2:04, Nuvolari in Borzacchini 2:05, Varzi in Dreyfus pa 2:06. Falchetto in Williams pa se nista uspela spustiti pod 2:10. Nuvolari je tr\xc4\x8dil v zid v ovinku Tabac blizu stopnic do trafike. Odnesel jo je brez po\xc5\xa1kodb, le zadnji del dirkalnika je bil potreben popravila. Huj\xc5\xa1a nesre\xc4\x8da pa se je pripetila ob koncu treninga, ko je Caracciola, po odpeljanih \xc5\xa1tiriindvajsetih krogih skupaj z mo\xc5\xa1tvenim kolegom Chironom, odpeljal \xc5\xa1e dodaten krog, da bi izbolj\xc5\xa1al Chironov \xc4\x8das. V ovinek Tabac je pripeljal prehitro, ena od prednih zavor mu je blokirala in bo\xc4\x8dno ga je odneslo v kamnito ogrado, ki je stezo lo\xc4\x8devala od morja. Kasneje je povedal, da je dirkalnik posku\xc5\xa1al usmeriti stran proti stopni\xc5\xa1\xc4\x8du, toda dirkalnik je mo\xc4\x8dno tr\xc4\x8dil ravno v vi\xc5\xa1ini sredine dirkalnika, pri \xc4\x8demer je odlomilo zadnje desno kolo in mo\xc4\x8dno po\xc5\xa1kodovalo \xc5\xa1asijo dirkalnika. Chiron je kmalu za tem pripeljal mimo in ustavil dirkalnik. Gledalci so drli po stopni\xc5\xa1\xc4\x8du trafike, Caracciola pa je po\xc4\x8dasi izstopil iz dirkalnika. Ko je stopil na tla ga je, tik preden bi se zgrudil, ujel Chiron. \xc5\xa0ele takrat je nem\xc5\xa1ki dirka\xc4\x8d ugotovil, da je resneje po\xc5\xa1kodovan. V nesre\xc4\x8di je namre\xc4\x8d utrpel po\xc5\xa1kodbo kolka in manj\xc5\xa1e po\xc5\xa1kodbe obraza. Kasneje so mu ve\xc4\x8dkrat operirali kolk, kar je mo\xc4\x8dno zavleklo njegovo okrevanje, za vedno pa je \xc5\xa1epal in imel bole\xc4\x8dine v kolku. Gledalci so hitro prinesli stol iz trafike, ga posadili nanj in ga odnesli v trafiko, od koder so ga kasneje prepeljali v bolni\xc5\xa1nico. S tem je odpadel eden od favoritov dirke, saj je na lanski dirki zasedel drugo mesto za Nuvolarijem._NEWLINE_Med petkovim treningom ni nih\xc4\x8de izbolj\xc5\xa1al Chironega \xc4\x8detrtkovega \xc4\x8dasa, \xc3\x89tancelin je ponovno dosegel 2:04. Nuvolari je nastopil s Sienovem dirkalnikom, ki ga je uporabil tudi na dirki. Siena, kot \xc4\x8detrti Ferrarijev dirka\xc4\x8d, je dobil rezervni dirkalnik, ki so ga poslali iz Italije. Nuvolari je s tem dirkalnikom dosegel \xc4\x8das le 2:07, kasneje pa so njegovi mehaniki verjetno prestavili mo\xc4\x8dnej\xc5\xa1i 2,6 L motor iz njegovega po\xc5\xa1kodovanega dirkalnika v tega. Zehender je dosegel najbolj\xc5\xa1i \xc4\x8das od Maseratijevih dirka\xc4\x8dev z 2:11, Hartmann pa z Bugattijem T35B le 2:24. Na sobotnem treningu je Varzi dosegel 2:02, kar mu je prineslo najbolj\xc5\xa1i \xc5\xa1tartni polo\xc5\xbeaj, Nuvolari pa se je z 2:04 uvrstil na prvo pozicijo v drugi \xc5\xa1tartni vrsti.\n_START_SECTION_\nDirka\n_START_PARAGRAPH_\nAchille Varzi je z najbolj\xc5\xa1ega \xc5\xa1tartnega polo\xc5\xbeaje najbolje \xc5\xa1tartal in povedel, sledili so mu Baconin Borzacchini, Marcel Lehoux in Tazio Nuvolari. Louis Chiron, ki je \xc5\xa1tartal iz prve vrste, je imel slab \xc5\xa1tart, zaradi katerega je moral zavirati tudi Philippe \xc3\x89tancelin. Nuvolari, ki je bil najprej \xc4\x8detrti, je prehitel dirka\xc4\x8da pred seboj za drugo mesto, v tretjem krogu pa je prehitel \xc5\xa1e dotedaj vodilnega Varzija. Kmalu se je izoblikovala vodilna skupina dirka\xc4\x8dev, ki so jo poleg obeh italijanskih dirka\xc4\x8dev na prvih dveh mesti tvorili \xc5\xa1e Borzacchini, Lehoux in \xc3\x89tancelin, ki je imel \xc5\xbee kar lepo prednost pred ostalimi dirka\xc4\x8di. Vrstni red med njimi se v naslednjih krogih ni bistveno spreminjal, z izjemo Varzija in Nuvolarija, ki sta se izjemno borila in pogosto menjavala mesti. Nuvolari je vodil po desetih krogih s \xc4\x8dasom 21:12, Varzi je zaostajal za eno sekundo. Naslednji trije dirka\xc4\x8di so bili tesno skupaj, od njih je \xc3\x89tancelin odpeljal najhitrej\xc5\xa1i krog dirke dotedaj s \xc4\x8dasom 2:04. Eugenio Siena je kot prvi odstopil v sedmem krogu zaradi okvare sklopke na dirkalniku Alfa Romeo Monza, ki ga je Ferrari v naglici pripeljal na dirko. Vodilna dirka\xc4\x8da sta ujela in prehitela L\xc3\xa1szl\xc3\xa1 Hartmanna za krog. Henry Birkin je po ve\xc4\x8d postankih dokon\xc4\x8dno odstopil v sedemnajstem krogu zaradi okvare diferenciala, dva kroga kasneje pa tudi Raymond Sommer z novim dirkalnikom Maserati 8CM._NEWLINE_Po dvajsetih krogih je vodil Varzi s \xc4\x8dasom 42:26, Nuvolari, Borzacchini, Lehoux in \xc3\x89tancelin so bili tesno za njim, saj je bila razlika med vodilnim in petouvr\xc5\xa1\xc4\x8denim le pet sekund. Hitrost dirka\xc4\x8dev se je po\xc4\x8dasi pove\xc4\x8devala, Varzi, Nuvolari in \xc3\x89tancelin so zdaj dosegali \xc4\x8dase 2:03. Jean-Pierre Wimille je v osemindvajsetem krogu kmalu po dvominutnem postanku v boksih odstopil zaradi okvare zavor, kmalu za njim pa \xc5\xa1e Marcel Lehoux, ki pa je do tega \xc4\x8dasa odpeljal le petindvajset krogov. Po trdesetih krogih je vodil Varzi, sekundo pred Nuvolarijem, tretji pa je bil z enakim zaostankom \xc3\x89tancelin. Vodilnim trem so sledili Borzacchini in ostali, ki so \xc5\xbee mo\xc4\x8dneje zaostali, Luigi Fagioli, Dreyfus, Chiron, Carlo Felice Trossi, Goffredo Zehender, Earl Howe, William Grover-Williams in Beno\xc3\xaet Falchetto. Chiron, ki je opravil enominutni postanek v boksih za menjavo pnevmatik, je dirkal zelo konstantno, toda ni se mu uspelo pribli\xc5\xbeati vodilnim._NEWLINE_Po \xc5\xa1tiridesetih krogih je vodil Nuvolari s \xc4\x8dasom 1:23:57, drugi je bil z enosekundim zaostankom Varzi med tem, ko je \xc3\x89tancelin izgubil tretje mesto ob vrtenju \xc4\x8dez barikade in tr\xc4\x8denju v vre\xc4\x8de s peskom v \xc5\xa1ikani po predoru. Sko\xc4\x8dil je iz dirkalnika, osvobodil eno od koles, ki se je zagozdilo med vre\xc4\x8de s peskom, znova zagnal dirkalnik z zaganjalno kljuko in se ob bu\xc4\x8dnem aplavzu s tribun vrnil nazaj na \xc4\x8detrto mesto. Zaradi tega je izgubil triin\xc5\xa1tirideset sekund, toda takoj se je podal v lov za zdaj tretjim Borzacchinijem. Tudi Nuvolari je zapeljal s steze v boju z Varzijem, ko ga je odneslo na plo\xc4\x8dnik, a je svoj dirkalnik ujel in brez ve\xc4\x8dje izgube \xc4\x8dasa nadaljeval. Kot prvemu je uspelo postaviti nov rekord steze s \xc4\x8dasom 2:02, toda Varzi mu je odgovoril z dvema krogoma z enakim \xc4\x8dasom. V osemin\xc5\xa1tiridesetem krogu je odstopil Earl Howe zaradi okvare vzmetenja na njegovem dirkalniku Bugatti T51, Williams pa je padel na zadnje mesto zaradi te\xc5\xbeav z zavorami._NEWLINE_Do polovice dirke je odstopilo \xc5\xa1est dirka\xc4\x8dev, se pravi je dve tretjini dirka\xc4\x8dev \xc5\xa1e dirkalo. V petdesetem krogu je vodil Varzi s \xc4\x8dasom 1:44:48, Nuvolari pa se mu je po\xc4\x8dasi ponovno pribli\xc5\xbeeval in je zaostajal le \xc5\xa1e eno sekundo. Borzacchini je zaostajal \xc5\xbee dvajset sekund, \xc3\x89tancelin pa \xc5\xa1e deset. \xc5\xbde z ve\xc4\x8djim zaostankom pa so dirkali \xc5\xa1e Dreyfus, Fagioli, Trossi, Zehender, Falchetto, Chiron, Williams in Hartmann. Zdaj je \xc3\x89tancelin za\xc4\x8del nov napad in s \xc4\x8dasom 2:01 za\xc4\x8del lov za vodilnima dirka\xc4\x8dema. Krog za krogom je postavljal hitre \xc4\x8dase, Borzacchini, ki ga je francoski dirka\xc4\x8d uspel prehiteti, pa mu je sledil. V \xc5\xa1estdesetem krogu je ponovno vodil Nuvolari s \xc4\x8dasom 2:05:39, Varzi je zaostajal sekundo, \xc3\x89tancelin pa dve za vodilnim. To je pomenilo, da je \xc3\x89tancelin v le desetih krogih nadoknadil osemindvajset sekund proti vodilnima, kjub njunemu dirkanju z nezmanj\xc5\xa1ano hitrostjo. Borzacchini jim je tudi sledil le tri sekunde za Nuvolarijem, ostalim trem dirka\xc4\x8dev med vodilno \xc4\x8detvorico pa je tudi uspelo izena\xc4\x8diti \xc3\x89tancelinov rekord steze, saj so bili zaradi vse manj\xc5\xa1e koli\xc4\x8dine goriva v rezervoarjih dirkalniki vse la\xc5\xbeji, ostali dirka\xc4\x8di pa so vse bolj zaostajali. Fagioli je s svojim dirkalnikom Maserati 8C 3000, ki je bil slabo vodljiv, ve\xc4\x8dkrat zapeljal \xc4\x8dez plo\xc4\x8dnik, po dolgem postanku za menjavo sve\xc4\x8dk pa je v enain\xc5\xa1estdesetem krogu dokon\xc4\x8dno odstopil._NEWLINE_\xc3\x89tancelin je med tem malenkost zaostal, a je lahko \xc5\xa1e vedno dr\xc5\xbeal vodilna dirka\xc4\x8da. Nato je za\xc4\x8del nov napad in v devetih krogih se je uspel pribli\xc5\xbeati za nekaj sekund, tako da je bil spet v boju za zmago, a le do devetin\xc5\xa1estdesetega kroga, ko je moral odstopiti zaradi okvare pogonske gredi. V sedemdesetem krogu je Nuvolari vodil s \xc4\x8dasom 2:26:03, Varzi je zaostajal sekundo, Borzacchini je bil zdaj tretji, po minuti in pol pa je \xc4\x8dez \xc5\xa1tartno-ciljno \xc4\x8drto zapeljal \xc4\x8detrtouvr\xc5\xa1\xc4\x8deni Dreyfus. Nuvolari je vodil vse od oseminpetdesetega kroga, toda v oseminsedemdesetem krogu ga je Varzi ponovno prehitel in v osemdesetem krogu \xc5\xa1e vedno vodil s \xc4\x8dasom 2:46:47 ter povpre\xc4\x8dno hitrostjo 91,5 km/h. Nuvolari je zaostajal za sekundo, Borzacchini je \xc5\xa1e vedno dr\xc5\xbeal tretje mesto. Po odstopu Falchetta v \xc5\xa1tiriinosemdesetem krogu zaradi okvare zadnje osi, je bila v konkurenci \xc5\xa1e polovica dirka\xc4\x8dev._NEWLINE_V devetdesetem krogu je vodil Nuvolari z 3:07:23, Varzi pa je zdaj zaostajal za \xc5\xa1tiri sekunde. Dva kroga pred koncem je Varzi ponovno napadel in uspel prehiteti Nuvolarija ob bu\xc4\x8dnem aplavzu gledalcev, toda pri kazinoju mu je Nuvolari vrnil in spet povedel. Ampak le do naslednjega kroga, ki je bil tudi zadnji, ko je Varzi spet prevzel vodstvo. Oba dirkalnika sta se bli\xc5\xbeala kazinoju z veliko hitrostjo in zelo blizu skupaj ob velikem zanimanju gledalcev, ki so stopili na svoje sede\xc5\xbee, da bi videli, kdo bo prvi zapeljal iz predora. Nato se je zasli\xc5\xa1al krik med gledalci: Varzi!, saj se je najprej pojavil njegov moder dirkalnik Bugatti T51, toda Nuvolarija ni bilo videti. Ko je Varzi \xc5\xbee proslavljal zmago, se je prikazala Nuvolarijeva rde\xc4\x8da Alfa Romeo Monza, ki se je komaj \xc5\xa1e premikala skozi \xc5\xa1ikano, med tem je Nuvolari stal na sede\xc5\xbeu, iz motorja pa se je dvigal \xc4\x8drn dim. Ko se je dirkalnik ustavil, je Nuvolari sko\xc4\x8dil ven in ga za\xc4\x8del porivati prozi boksom. Borzacchini in Dreyfus sta zdrvela mimo njega in osvojila drugo oziroma tretje mesto, nekaj gledalcev in eden od mehanikov pa so Nuvolari pomagali porivati dirkalnik do cilja. Pravila so prepovedovala zunanjo pomo\xc4\x8d, zato je bil diskvalificiran. Temu bi se z odlo\xc4\x8dnim odbijanjem pomo\xc4\x8di lahko izognil, toda bil je preve\xc4\x8d razo\xc4\x8daran, da bi razmi\xc5\xa1ljal o tem.\n_START_SECTION_\nPo dirki\n_START_PARAGRAPH_\nMotor Borzacchinijevega dirkalnika je bil ob koncu dirke tako na\xc4\x8det, da ni mogel odpeljati niti \xc4\x8dastnega kroga. Nuvolarijeva okvara motorja se je zgodila zaradi po\xc4\x8denega dovoda za olje, ki se je nato v\xc5\xbegalo na vro\xc4\x8di izpu\xc5\xa1ni cevi in zagorel je celoten motor. Rudolf Caracciola je dirko poslu\xc5\xa1al v bolni\xc5\xa1nici po radiu. Nuvolari je bil resni\xc4\x8dno besen, ko je pri\xc5\xa1el v bokse, \xc5\xbee pred tem pa se je odlo\xc4\x8dil, da zapusti mo\xc5\xa1tvo Scuderia Ferrari po tej dirki. Njegova Alfa Romeo Monza naj bi bila naro\xc4\x8dena za konec meseca. Enzo Ferrari pa je povedal medijem, da ima z Nuvolarijem pogodbo do konca sezone 1933, po kateri mora italijanski dirka\xc4\x8d nastopati na preostalih dirkah sezone za Ferrari.'